નવી દિલ્હી- કેન્દ્રની નરેન્દ્ર મોદી સરકાર વિરુદ્ધ TDP દ્વારા લાવવામાં આવેલા અવિશ્વાસ પ્રસ્તાવને લોકસભા અધ્યક્ષ દ્વારા મંજૂર કરાયા બાદ આજે ચર્ચા અને મતદાન કરવામાં આવશે. સરકાર વિરુદ્ધ મતદાન કરવા કોંગ્રેસ સહિત મોટાભાગના વિરોધ પક્ષો એકજૂટ છે. પરંતુ મોદી સરકાર અવિશ્વાસ પ્રસ્તાવને લઈને ચિંતિત નથી જણાઈ રહી. આંકડાઓનું ગણિત સ્પષ્ટ જણાવી રહ્યું છે કે, મોદી સરકાર પાસે સંસદમાં બહુમત સાબિત કરવા પર્યાપ્ત નંબર છે. જેથી મોદી સરકાર ‘અવિશ્વાસની અગ્નિપરીક્ષા’માં સરળતાથી પાસ થશે તેમ માનવામાં આવી રહ્યું છે. બીજી તરફ રાજકીય પંડિતોનું માનીએ તો NDA સરકાર વિરુદ્ધ અવિશ્વાસ પ્રસ્તાવ લાવીને વિરોધ પક્ષ પોતે જ પીએમ મોદીની જાળમાં ફસાઈ ગયો છે.